Informatička konferencija Startup Live Zagreb u završila je proglašenjem pobjedničkih startupa. Casetrek, sustav za povećanje produktivnosti odvjetnika, osvojio je glavnu nagradu, odlazak na Pioneers festival u Beču!

Također, projekt Bad Jokes dobio je posebno priznanje jer je nasmijao žiri. Startup Hungr.io ide unutar 25 timova koji imaju šansu ući u bugarski akcelerator Eleven. Najbolju je prezentaciju imao projekt Sizem, stoga je autorica nagrađena Acerovim tabletom. MadBarz dobio je dobio nagradu Zagrebačkog inkubatora poduzetništva, korištenje prostorija na tri mjeseca.

Podsjetimo, tijekom zadnja tri dana održavale su se zanimljive radionice i paneli, a u isto su vrijeme startup timovi kreirali svoje projekte i pripremali se za finale, pitchanje.

19 timova, tri minute pitchnja

Ukupno 19 timova je predstavilo svoje projekte na finalnom pitchu, a ideje su bile poprilično raznolike. Tako je UducateMe osmišljen kao sučelje za povezivanje osoba koje trebaju ili žele dati instrukcije ili podijeliti znanje s drugima, ali u stvarnome vremenu. Zanimanje je izazvala aplikacija za pametne telefone, Dr Cat, koja imitira zvuk i vibracije mačjeg predenja, a za koje autor kaže da imaju zacjeljujuća svojstva. Nakon toga uslijedilo je predstavljanje Whadooa, inteligentnog i interaktivnog turističkog vodiča, koji uzima u obzir vrijeme s kojim turist raspolaže te njegove želje, a pomoću tih podataka predlaže mu mjesta i događaje koje bi trebao posjetiti, kao i rutu kojom bi se trebao kretati.

Karaoke, vježbanje u parku, komunikacija sa skijašima…

Autor projekta K-Party inspiraciju je dobio tijekom boravka u Kini, kada je shvatio kolika je tamo popularnost karaoka, ali i da ne postoji odgovarajuće online rješenje koje bi prenosilo iskustvo pjevanja, ali i istodobnog druženja s drugim sudionicima. Madbarz već okuplja zajednicu ljubitelja rekreacije u parkovima za vježbanje, a sada bi autor tog projekta želio otići korak dalje ponudivši im i aplikaciju za mobilne uređaje koja bi predlagala svakodnevne rutine te mjerila napredak vježbača.

Autori proizvoda Skiipi napominju kako on rješava problem komunikacije tijekom skijanja, snowboardinga i drugih snježnih aktivnosti. Naime, kako osnivači navode, iako je skijanje društvena aktivnost, skijašima je iznimno teško komunicirati, bez obzira na to što većina skijaša koristi mobilne uređaje. Naime, ne postoji odgovarajuća aplikacija, cijene komunikacijskih usluga su visoke ukoliko su korisnici u roamingu te baterija na mobitelima kraće traje na niskim temperaturama, no svemu tome su autori, kako kažu, doskočili.

Casetrek, pobjednički projekt, je softver koji bi pomagao odvjetnicima da budu učinkovitiji, a autori kažu kako bi prosječno svakodnevno mogao uštedjeti dva do tri sata koja bi inače potrošili na papirologiju, telefonske pozive, pretraživanje literature i druge radnje. Predstavljen je i Convalio, platforma za privatne zdravstvene klinike, nastala jer su, kako autor kaže, trenutni sustavi nezadovoljavajući, nefunkcionalni i komplicirani. Idući je na redu bio projekt Startupality kojim se želi poboljšati postotak uspješnosti startupa te pomoći u organizaciji upravo onima koji su tek na početku.

Projekt Sizem izazvao je poprilično zanimanje, posebice zbog slogana App that loves your boobs. Naime, kako autorica kaže, dobar postotak žena nosi neodgovarajuću veličinu grudnjaka, a nestandardne veličine teško je pronaći te su skupe. Ova bi aplikacija olakšala potragu za odgovarajućim grudnjakom te povezivao kupce s internetskim trgovinama. Fieldpod je, kako autori kažu, jednostavno rješenje “u oblaku” za tvrtke koje često obavljaju posao na terenu.

Predstavljen je i Backway, aplikacija koja pomaže osobama koje se nalaze na nepoznatim lokacijama. Naime, aplikacija radi i offline, što štedi troškove, posebice u roamingu, a potrebno je samo slikati lokaciju do koje se želimo vratiti. Projekt Transparency je, prema autorima, olakšan kanal za komunikaciju između javnosti i državnih institucija, odnosno, kontrola provođenja zakona o pravu na dostupnost informacija. Potrčko spaja nezaposlene osobe te poslodavce koji povremeno trebaju radnike.

PETopoli je komunikacijska platforma za vlasnike kućnih ljubimaca za koju autori jasno kažu: Facebook je za vas, a Petopoli je za vaše ljubimce. Autori projekta Money Bunny tvrde da su poznate metode plaćanja zastarjele, stoga su osmislili aplikaciju koja jednostavno omogućuje plaćanje i druge transakcije putem QR kodova.

Loše šale i ljubitelji konja za kraj

U humorističnoj prezentaciji predstavljena je jednostavna aplikacija Bad Jokes koja prikazuje upravo ono što joj ime i kaže – loše šale.

Nasuprot prethodnoj prezentaciji, projekt Cavalier Noir najavljen je vrlo dramatično – riječ je o ekskluzivnom konjaničkom klubu koji okuplja ljubitelje i vlasnike konja, stručnjake na tom području te trgovce opremom. Posljednji tim predstavio je Hungr.io, platformu putem koje se mogu postavljati i pretraživati aktualne ponude restorana.

Tko je bio u žiriju?

Pobjednika je odabrao u kojemu su se našli neki od vrhunskih domaćih i stranih stručnjaka i investitora – Barbara Slade, web specijalistica u Agrokoru i stručnjakinja na području novih medija, Hrvoje Prpić, jedan od osnivača CRANE-a, investitor i osnivač HG Spota, Hrvoje Bujas suosnivač CISEx-a, suosnivač CrnoJaje.hr te suvlasnik GoHome-a, naš Ivan Brezak Brkan, Denis Smolar, manager za spajanje i preuzimanje Styria Media grupe, Nikša Gopčević, voditelj odjela digitalnog sadržaja u Iskonu, Monty Metzger, osnivač Ahead of Time, Jure Mikuž, partner u venture capital firmi RSG Capital iz Slovenije, Dyilan Dimitrov, osnivač Eleven Startup Accelerator i investitor, Imre Hild, CEO iCatapulta, europskog akceleratora iz Mađarske i direktor European Entrepreneurship Fondation te Marius Starcke, konzultant iz Roland Berger Strategy Consultants.